**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a o zmene a doplnení zákona č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov na rokovanie Národnej rady Slovenskej republiky predkladá poslanec Národnej rady Slovenskej republiky Milan Krajniak.

Cieľom návrhu zákona je

zadefinovať náboženskú stavbu, ako stavbu určenú na praktizovanie náboženskej viery, organizovanie hromadných kultúrnych a náboženských podujatí, bohoslužieb, iných náboženských úkonov pokiaľ sú úplne alebo čiastočne vlastnené cirkvou alebo náboženskou spoločnosťou. Zároveň sa stanovuje povinnosť stavebnému úradu požiadať o záväzné stanovisko Ministerstvo kultúry Slovenskej republiky v prípade, ak ide o cirkev alebo náboženskú spoločnosť, ktorá nie je na Slovensku registrovanou;

stanoviť povinnosť Ministerstvu kultúry Slovenskej republiky, ako registrujúcemu orgánu, aby si v rámci preskúmavania návrhu na registráciu cirkvi alebo náboženskej spoločnosti vyžiadal informácie od Slovenskej informačnej služby v oblasti bezpečnosti a ochrany občanov a verejného poriadku. Taktiež sa zavádza povinnosť pre registrujúci orgán opätovne preskúmať registrovanú cirkev alebo náboženskú spoločnosť v oblasti bezpečnosti a ochrany občanov a verejného poriadku po piatich rokoch od jej registrácie.

Vzhľadom na to, že súčasný právny poriadok v Slovenskej republike nepoznal tzv. náboženské stavby a neboli vykonané potrebné bezpečnostné opatrenia pri registrácii novej cirkvi alebo náboženskej spoločnosti je podľa nášho názoru potrebné tento stav zmeniť aj s ohľadom na vývoj migračnej vlny v Európskej únii a s ňou súvisiace negatívne javy, akým sú možná radikalizácia členov novo registrovaných cirkví a náboženských spoločnosti a  možné teroristické útoky v Slovenskej republike.

Predkladaný návrh zákona nemá vplyv na rozpočet verejnej správy, nemá negatívny vplyv na podnikateľské prostredie. Nemá vplyv na životné prostredie, na zamestnanosť a ani vplyv na informatizáciu spoločnosti. Zároveň predložený návrh zákona nemá negatívny sociálny vplyv a ani vplyv na hospodárenie obyvateľstva.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

**B. Osobitná časť**

**K čl. I**

**K bodu 1** (§ 139b ods. 16)

Navrhuje sa zadefinovať pojem náboženská stavba, ako stavbu určenú na výlučne alebo čiastočne praktizovanie náboženskej viery, organizovanie hromadných kultúrnych a náboženských podujatí, bohoslužieb, iných náboženských úkonov pokiaľ sú úplne alebo čiastočne vlastnené cirkvou alebo náboženskou spoločnosťou.

**K bodu 2** (§ 140b ods. 2)

Zavádza sa povinnosť stavebnému úradu požiadať o záväzné stanovisko dotknutý orgán, ktorou je obec a od Ministerstvo kultúry Slovenskej republiky v prípade, ak ide o cirkev alebo náboženskú spoločnosť, ktorá nie je na Slovensku registrovanou.

**K čl. II**

**K bodu 1** (§ 15 ods. 1, 2)

Navrhuje sa doplniť do procesu preskúmavania žiadosti o založenie a činnosť cirkvi alebo náboženskej spoločnosti povinnosť pre registrujúci orgán, aby vykonal prieskum zameraný aj na možné ohrozenie práv iných právnických osôb a fyzických osôb.

Navrhuje sa povinnosť registrujúcemu orgánu, aby si v rámci preskúmavania návrhu na registráciu cirkvi alebo náboženskej spoločnosti vyžiadal informácie od Slovenskej informačnej služby v oblasti bezpečnosti a ochrany občanov a verejného poriadku.

**K bodu 2** (§ 16 ods. 1)

Navrhuje sa zaviesť povinnosť pre registrujúci orgán opätovne preskúmať novo registrovanú cirkev alebo náboženskú spoločnosť v oblasti bezpečnosti a ochrany občanov a verejného poriadku po piatich rokoch od jej registrácie. Po opätovnom splnení podmienok registrujúci orgán predĺži registráciu cirkvi alebo náboženskej spoločnosti na dobu neurčitú.

**K bodu 3** (§21a)

Určuje sa účinnosť navrhnutých zmien v prechodných ustanoveniach.

**K čl. III**

S ohľadom na predpokladanú dĺžku legislatívneho procesu sa navrhuje účinnosť zákona na 1. júl 2017.